## Rješenje Agencije za zaštitu tržišnog natjecanja klasa: UP/I 034-03/2013-01/037, urbroj: 580-10/76-2014-080 od 28. listopada 2014.

### NN 130/2014 (5.11.2014.), Rješenje Agencije za zaštitu tržišnog natjecanja klasa: UP/I 034-03/2013-01/037, urbroj: 580-10/76-2014-080 od 28. listopada 2014.

130 05.11.2014 Rješenje Agencije za zaštitu tržišnog natjecanja klasa: UP/I 034-03/2013-01/037, urbroj: 580-10/76-2014-080 od 28. listopada 2014.

AGENCIJA ZA ZAŠTITU TRŽIŠNOG NATJECANJA

2460

Agencija za zaštitu tržišnog natjecanja na temelju članka 30. točke 2., članka 31., članka 49. stavaka 1. i 2. i članka 58. stavka 1. točke 9., u svezi s člankom 13. Zakona o zaštiti tržišnog natjecanja (»Narodne novine«, brojevi: 79/09 i 80/13), u upravnom postupku utvrđivanja sprječavanja, ograničavanja ili narušavanja tržišnog natjecanja zlouporabom vladajućeg položaja protiv poduzetnika Vodoopskrba i odvodnja d.o.o., sa sjedištem u Zagrebu, Folnegovićeva 1, po službenoj dužnosti, na temelju odluke Vijeća za zaštitu tržišnog natjecanja u sastavu: Vesna Patrlj, dipl. iur., zamjenica predsjednika Vijeća, Denis Matić, dipl. iur., mr. sc. Ljiljana Pavlic i mr. sc. Tatjana Peroković, članovi Vijeća, sa sjednice 40/2014., održane 28. listopada 2014., donosi sljedeće

RJEŠENJE

I. Prihvaćaju se mjere, uvjeti i rokovi koje je predložio poduzetnik Vodoopskrba i odvodnja d.o.o., sa sjedištem u Zagrebu, Folnegovićeva 1, na način da taj poduzetnik do 12. prosinca 2014. izmijeni Opće i tehničke uvjete isporuke vodnih usluga od 19. srpnja 2013. (OTU), u dijelu koji se tiče ugradnje internih vodomjera i priključenja na AWMR mrežu kod starih zgrada, i to na način kako slijedi:

a) iz postojećeg članka 4. OTU-a brisati alineju 4. – Ugovor o ugradnji internog vodomjera i priključenju na AWMR mrežu,

b) članke 34. – 40. OTU-a u cijelosti brisati,

c) tekst postojećeg članka 32. OTU-a pod nazivom: »Montaža vodomjera u starim zgradama« u cijelosti brisati i zamijeniti novim:

»(1) U zgradama za koje su lokacijske dozvole izdane prije 01.01.2000. godine, čiji suvlasnici žele raspodjelu vode na temelju ugrađenih internih vodomjera, suvlasnici su dužni sklopiti međuvlasnički ugovor, kojeg trebaju odobriti vlasnici s najmanje 51% udjela u vlasništvu zgrade. Međuvlasničkim ugovorom uređuju se odnosi vezani iz raspodjelu potrošene vode na temelju očitanja internih vodomjera ugrađenih u zasebne cjeline (stan, poslovni prostor), a osobito obzirom na:

– određivanje pravne osobe koja će izvršiti ugradbu vodomjera u zasebne cjeline i u ovjernom razdoblju vršiti održavanje vodomjera i opreme za očitanje, ukoliko je ista ugrađena,

– imenovanje ovlaštenika za raspodjelu vode. Ovlaštenik može biti pravna osoba koja je ugradila vodomjere, kao i druga pravna ili fizička osoba (upravitelj zgrade, predstavnik suvlasnika),

– način raspodjele vode za zasebne jedinice koje neće imati ugrađene vodomjere,

– način raspodjele zajedničke potrošnje, gubitaka i većih evidentiranih kvarova na zajedničkoj instalaciji (prema suvlasničkom udjelu, potrošnji, broju članova domaćinstva i sl.),

(2) Korisnici s pravnom osobom za ugradbu vodomjera sklapaju ugovor o ugradbi i održavanju vodomjera i pripadajuće opreme za daljinsko očitanje, a s ovlaštenikom za očitanje sklapaju ugovor o vršenju raspodjele vode na temelju očitanja glavnog i internih vodomjera. Da bi se raspodjela vode putem ugrađenih internih vodomjera mogla početi provoditi, dovoljno je da interni vodomjer bude ugrađen u samo jedan stan ili poslovni prostor.

(3) Interni vodomjeri vlasništvo su vlasnika zasebnih cjelina i oni su ih dužni održavati, servisirati i umjeravati u zakonskom roku. Ukoliko Isporučitelj ustanovi da interni vodomjer nije održavan i umjeren sukladno važećim zakonskim propisima, zadržava pravo naplate vode prema procjeni.

(4) Predstavnik suvlasnika ili ovlaštenik za raspodjelu vode dužni su Isporučitelju dostaviti:

– primjerak međuvlasničkog ugovora iz stavka 1. ovog članka,

– primjerak ugovora o ugradbi internih vodomjera i raspodjeli vode iz stavka 2. ovog članka,

– tabelu suvlasničkih udjela svih korisnika usluga,

– dokaz o ispravnosti i umjerenosti ugrađenih internih vodomjera.

(5) Ovlaštenik za raspodjelu vode očitava glavni i ugrađene interne vodomjere, vrši raspodjelu vode i Isporučitelju u elektronskom obliku dostavlja podatke za obračun potrošnje svih zasebnih cjelina potrošača vode u zgradi, bez obzira imaju li ugrađene interne vodomjere ili ne. Jedna zgrada može imati samo jednog ovlaštenika za raspodjelu vode i Isporučitelj neće priznavati individualne dojave o potrošnji vode korisnika usluge.

(6) U slučaju kada zgrada ima više ulaza, a svaki ulaz ima svoj priključak hladne vode i bez zajedničke stanice za pripremu tople vode, raspodjela se može vršiti po ulazima. U slučaju da zgrada ima više ulaza, a svaki ulaz ima svoj glavni vodomjer hladne vode, te zajedničku toplinsku stanicu, obračun se može vršiti po ulazima samo u slučaju, ako se niti na jednom ulazu ne ugrađuju interni vodomjeri tople vode, što mora biti vidljivo u međuvlasničkom ugovoru. Raspodjela tople vode tada se vrši prema broju članova domaćinstva. Ukoliko se za bilo koji ulaz u zgradi ugrade i vodomjeri za toplu vodu, tada se raspodjela tople vode mora vršiti po sustavu internih vodomjera za cijelu zgradu. Obzirom na moguće probleme i sukobe interesa pojedinih ulaza, najbolje bi bilo da se, u slučaju kada zgrada ima više ulaza i zajedničku toplinsku stanicu, u uvođenje sustava internih vodomjere ide uz odobrenje najmanje 51% vlasnika cijele zgrade, da se imenuje jedna pravna osoba za ugradbu vodomjera, kao i jedan zajednički ovlaštenik za raspodjelu vode za cijelu zgradu.

(7) Ukoliko zgrada nema glavni vodomjer primjeren za daljinsko očitanje, u postupku uvođenja očitanja u sustavu internih vodomjera, na zahtjev suvlasnika zgrade i o njihovom trošku, Isporučitelj će izvršiti zamjenu glavnog vodomjera vodomjerom primjerenim za daljinsko očitanje.

(8) Ako se interna vodovodna instalacija cijele zgrade rekonstruira na način da se cjelokupna vodovodna instalacija pojedinog stana objedini i cijev izvede u zajednički prostor u koji se postavlja vodomjerni ormarić, sukladno odredbama članka 43. stavka 10. – 16., moguća je ugradba sekundarnog vodomjera. Ugradba sekundarnih vodomjera i pripadajuće AWMR instalacije izvodi se za cijelu zgradu, na trošak suvlasnika.«,

d) izmijeniti dio članka 33. OTU-a, pod nazivom »Daljinsko očitanje vodomjera putem AWMR mreže«, tako da on glasi:

»(1) AWMR (engl. automatic water-meter reading – automatsko očitanje vodomjera) označava jedinstvenu mrežu za daljinsko očitanje vodomjera spojenu na informatički naplatni sustav Isporučitelja (billing sustav: UPN – ugovaranje, prodaja, naplata), koju je Isporučitelj razvio u cilju povećanja energetske učinkovitosti na strani korisnika i uspostave sustava automatske naplate vode prema stvarnoj potrošnji. Ta se, u pravilu bežična mreža, sastoji od niza lokalnih mreža formiranih na razini zgrada ili gradskih četvrti, a iste su putem pristupnih točaka povezane s dalekometnom mrežom i naprednim naplatnim sustavom Isporučitelja. Ovim putom, kroz sustavnu izgradnju AWMR mreže nastoji se omogućiti širenje dostupnosti iste korisnicima, uz mogućnost pregleda potrošnje i dostave računa putem internet stranica Isporučitelja ([www.vio.hr](http://www.vio.hr)) i portala MOJ VIO.

(2) Vodomjere koji se priključuju na AWMR mrežu određuje Isporučitelj sukladno vlastitim tehničkim specifikacijama. Na AWMR mrežu moguće je priključiti impulsne vodomjere s induktivnim elektroničkim davačem, integrirane inačice radiovodomjera s Wireless M-Bus (OMS) s modulima, koji su prilagođeni za spajanje na daljinske stanice mreže Isporučitelja. Vodomjeri koji se priključuju na mrežu moraju biti minimalnog mjeriteljskog razreda R 160, s mogućnošću redovnog umjeravanja i održavanja mjerne točnosti sukladno EU regulativi unutar minimalnog životnog vijeka od 15 godina.

(3) Oprema za AWMR vlasništvo je Isporučitelja, on je ugrađuje i održava. AWMR se koristi za očitanje vodomjera u vlasništvu Isporučitelja.

(4) Vlasnici postojećih zgrada u koje je ugrađen M-Bus sustav mogu ga ugovorom prenijeti u vlasništvo Isporučitelja, koji će nadalje preuzeti obavezu održavanja istog. Ugovorom se vlasnici obavezuju Isporučitelju dozvoliti ugradbu opreme za daljinsko očitanje u zajedničke dijelove zgrade, kako bi postojeći žičani M-Bus Isporučitelj mogao zamijeniti opremom za bežično AWMR očitanje, sukladno svojem planu zamjene opreme.

(5) Nadzor i praćenje ispravnosti AWMR mreže i vodomjera Isporučitelj ostvaruje daljinskim putem iz svojeg nadzorno-kontrolnog centra (NKC-AWMR). Kvarove na mreži ili primjedbe na očitanja vodomjera korisnici mogu prijaviti u NKC-AWMR telefonski, elektroničkom poštom, putem službene internet stranice Isporučitelja i portala MOJ VIO.«

II. Predložene mjere, uvjeti i rokovi iz točke I. izreke ovoga rješenja ocjenjuju se dostatnima za otklanjanje negativnih učinaka i ponovnu uspostavu tržišnog natjecanja na tržištu pružanja usluge ugradnje internih vodomjera te očitanja i raspodjele potrošnje (obračuna) po internim mjerilima na području grada Zagreba, grada Samobora, grada Svete Nedelje i općine Stupnik.

III. Nalaže se poduzetniku Vodoopskrba i odvodnja d.o.o., sa sjedištem u Zagrebu, Folnegovićeva 1, da na svojoj početnoj internetskoj stranici objavi na vidljivom mjestu izreku ovoga rješenja.

Rok izvršenja: bez odgode, a najkasnije osam (8) dana od dana dostave ovoga rješenja.

IV. Nalaže se poduzetniku Vodoopskrba i odvodnja d.o.o., sa sjedištem u Zagrebu, Folnegovićeva 1, da na svojoj internetskoj stranici objavi pročišćeni tekst OTU-a s unesenim izmjenama iz točke I. izreke ovoga rješenja.

Rok izvršenja: do 12. prosinca 2014.

V. Predložene mjere, uvjeti i rokovi iz točke I. izreke ovoga rješenja ovim rješenjem postaju obvezni za poduzetnika Vodoopskrba i odvodnja d.o.o., sa sjedištem u Zagrebu, Folnegovićeva 1.

VI. Utvrđuje se da, nakon ispunjenja naloga iz točke III. i IV. izreke ovoga rješenja, nema uvjeta za daljnje vođenje postupka protiv poduzetnika Vodoopskrba i odvodnja d.o.o., sa sjedištem u Zagrebu, Folnegovićeva 1, te se postupak u ovom predmetu obustavlja.

VII. U slučaju da Agencija za zaštitu tržišnog natjecanja utvrdi kako se poduzetnik Vodoopskrba i odvodnja d.o.o., sa sjedištem u Zagrebu, Folnegovićeva 1, ne pridržava utvrđenih mjera, uvjeta i rokova iz točke I., odnosno naloga iz točke III. i IV. izreke ovoga rješenja, takvo postupanje smatrat će se povredom Zakona o zaštiti tržišnog natjecanja, što će se utvrditi posebnim rješenjem kojim će se izreći i upravno-kaznena mjera.

VIII. Poduzetnik Vodoopskrba i odvodnja d.o.o., sa sjedištem u Zagrebu, Folnegovićeva 1, obveznik je plaćanja upravne pristojbe u iznosu od 35.000,00 kuna. Upravna pristojba uplaćuje se u korist Državnog proračuna Republike Hrvatske.

Rok izvršenja: bez odgode, a najkasnije osam (8) dana od dana dostave ovoga rješenja.

IX. Ovo će rješenje biti objavljeno u »Narodnim novinama« i na internetskoj stranici Agencije.

Obrazloženje

1. INICIJATIVA ZA POKRETANJE POSTUPKA

Agencija za zaštitu tržišnog natjecanja (dalje: Agencija) zaprimila je 18. rujna 2013., sukladno članku 37. Zakona o zaštiti tržišnog natjecanja (»Narodne novine«, brojevi: 79/09 i 80/13; dalje: ZZTN), inicijativu poduzetnika Brunata d.o.o., sa sjedištem u Zagrebu, Šenoina 19, zastupanog po Jasmini Mimici, prokuristu (dalje: Brunata), za pokretanje postupka utvrđivanja zlouporabe vladajućeg položaja protiv poduzetnika Vodoopskrba i odvodnja, sa sjedištem u Zagrebu, Folnegovićeva 1 (dalje: Vodoopskrba) u smislu članka 13. ZZTN-a.

Podnositelj inicijative u bitnome navodi kako je Vodoopskrba dana 19. srpnja 2013. donijela nove Opće i tehničke uvjete isporuke vodnih usluga (dalje: OTU ili Opći i tehnički uvjeti) kojima ukida mogućnost ugradnje internih vodomjera s daljinskim očitanjem i pružanje usluge internih obračuna svim ponuditeljima osim Vodoopskrbe.

Nadalje, postojećim korisnicima usluga alternativnih ponuditelja nalaže se rok do kojeg moraju demontirati kupljenu opremu i prestati s korištenjem usluga, a kako bi se priključili na sustav jedinoga mogućeg ponuditelja, Vodoopskrbe.

Slijedom navedenoga, podnositelj inicijative smatra da opisanim postupanjem Vodoopskrba u predmetnoj tržišnoj djelatnosti ograničava prava korisnika na odabir alternativnog pružatelja usluga očitanja i obračuna internih vodomjera u stambenim zgradama te im onemogućava izbor neovisnog, tehnički naprednijeg i/ili povoljnijeg rješenja, a čime jednostrano ukida tržišnu narav predmetne usluge i prisvaja si monopolističko pravo na njeno pružanje.

2. STRANKA U POSTUPKU

2.1. Vodoopskrba i odvodnja d.o.o.

Poduzetnik Vodoopskrba i odvodnja d.o.o. za javnu vodoopskrbu i odvodnju, sa sjedištem u Zagrebu, Folnegovićeva 1, upisan je pod matičnim brojem: 080879511 u sudski registar Trgovačkog suda u Zagrebu.

Vodoopskrba je registrirana isključivo za obavljanje djelatnosti javne vodoopskrbe i javne odvodnje, u skladu s odredbom iz članka 202. stavka 2. Zakona o vodama (»Narodne novine«, brojevi: 153/09, 63/11, 130/11 i 56/13; dalje: Zakon o vodama ili Zakon), koji propisuje da javni isporučitelj vodne usluge ne može obavljati druge djelatnosti osim javne vodoopskrbe i javne odvodnje.

Uslužno područje koje svojom djelatnošću pokriva Vodoopskrba čine grad Zagreb i njegova okolica (općina Stupnik, grad Sveta Nedelja i grad Samobor). Navedeno proizlazi iz Odluke o cijenama vodnih usluga Uprave poduzetnika Zagrebački holding d.o.o. od 13. veljače 2012., kojom je određeno kako se vodne usluge javne vodoopskrbe pružaju na vodoopskrbnom području isporučitelja vodne usluge, a koju čine grad Zagreb, grad Samobor, grad Sveta Nedelja i općina Stupnik (točka II. predmetne Odluke).

3. PRIMIJENJENI PROPISI

Agencija je u provedbi predmetnog postupka primijenila odredbe ZZTN-a i Uredbe o načinu i kriterijima utvrđivanja mjerodavnog tržišta (»Narodne novine«, broj: 9/11; dalje: Uredba o mjerodavnom tržištu).

Uz navedeno, Agencija je izvršila uvid i u odredbe sljedećih zakona, odnosno na temelju zakona donesenih propisa, kojima se reguliraju predmetne djelatnosti tj. pružanje usluge ugradnje internih vodomjera te pružanje usluge očitanja i raspodjele potrošnje (obračuna) po internim mjerilima na teritoriju Republike Hrvatske:

– Zakon o vodama,

– Zakon o komunalnom gospodarstvu (»Narodne novine«, brojevi: 36/95, 70/97, 128/99, 57/00, 129/00, 59/01, 26/03, 82/04, 110/04, 178/04, 38/09, 79/09, 153/09, 49/11, 84/11, 90/11, 144/12 i 94/13),

– Zakon o mjeriteljstvu (»Narodne novine«, brojevi: 163/03, 194/03 i 111/07),

– Zakon o tehničkim zahtjevima za proizvode i ocjenjivanju sukladnosti (»Narodne novine«, broj: 80/13),

– Zakon o učinkovitom korištenju energije u neposrednoj potrošnji (»Narodne novine«, brojevi: [152/08](http://www.zakon.hr/cms.htm?id=499), [55/12](http://www.zakon.hr/cms.htm?id=500) i [101/13](http://www.zakon.hr/cms.htm?id=501)),

– Zakon o vodi za ljudsku potrošnju (»Narodne novine«, broj 56/13),

– Zakon o zaštiti potrošača (»Narodne novine«, brojevi: 79/07, 125/07, 79/09, 89/09, 133/09, 78/12 i 56/13; dalje: Zakon o zaštiti potrošača ili ZZP),

– Zakon o financiranju vodnog gospodarstva (»Narodne novine«, brojevi: [153/09](http://www.zakon.hr/cms.htm?id=329), [90/11](http://www.zakon.hr/cms.htm?id=330) i [56/13](http://www.zakon.hr/cms.htm?id=331)),

– Zakon o prostornom uređenju i gradnji (»Narodne novine«, broj: 76/07, 38/09, 55/11, 90/11, 50/12 i 80/13),

– Zakon o vlasništvu i drugim stvarnim pravima (»Narodne novine«, brojevi: 91/96, 68/98, 137/99, 22/00, 73/00, 114/01, 79/06, 141/06, 146/08, 38/09, 153/09 i 143/12),

– Uredba o najnižoj osnovnoj cijeni vodnih usluga i vrsti troškova koje cijena vodnih usluga pokriva (»Narodne novine«, broj: 112/10),

– Pravilnik o tehničkim mjeriteljskim i zahtjevima koji se odnose na mjerila (»Narodne novine«, broj: 85/13),

– Pravilnik o načinu na koji se provodi tipno ispitivanje mjerila (»Narodne novine«, broj: 82/02),

– Opći i tehnički uvjeti isporuke vodnih usluga od 19. srpnja 2013.,

– Odluka o priključenju na komunalne vodne građevine (»Službeni glasnik Grada Zagreba«, broj: 11/11),

– Odluka o priključenju na komunalnu infrastrukturu (»Službene vijesti Grada Samobora«, brojevi: 7/01, 6/04, 1/08 i 7/09),

– Odluka o priključivanju na komunalnu infrastrukturu Općine Stupnik (»Glasnik Zagrebačke županije«, broj: 4/02),

– Odluka o priključenju na komunalne vodne građevine (»Glasnik Grada Svete Nedelje«, broj: 2/13),

– Tehnička norma za sustav ugradbe sekundarnih vodomjera s očitanjem putem M-Bus sustava br. TN-611-2007-04-01 i

– Odluka o davanju ovlaštenja od 2. veljače 2011.

4. MJERODAVNO TRŽIŠTE I VLADAJUĆI POLOŽAJ

Sukladno odredbi članka 7. ZZTN-a, mjerodavno tržište određuje se kao tržište određene robe i/ili usluga koje su predmet obavljanja djelatnosti poduzetnika na određenom zemljopisnom području.

Mjerodavno tržište, sukladno odredbi članka 4. Uredbe o mjerodavnom tržištu, utvrđuje se na način da se utvrdi njegova proizvodna dimenzija (mjerodavno tržište u proizvodnom smislu) i zemljopisna dimenzija (mjerodavno tržište u zemljopisnom smislu).

Prema članku 5. Uredbe o mjerodavnom tržištu, mjerodavno tržište u proizvodnom smislu obuhvaća sve proizvode koje potrošači smatraju međusobno zamjenjivima s obzirom na njihove bitne značajke, cijenu ili način uporabe, odnosno navike potrošača.

U konkretnom slučaju Agencija je odredila dva tržišta u proizvodnom smislu, i to:

1. mjerodavno tržište pružanja usluge javne vodoopskrbe,

2. silazno tržište pružanja usluge ugradnje internih vodomjera te očitanja i raspodjele potrošnje (obračuna) vode po internim mjerilima.

Sukladno članku 3. točki 29. Zakona o vodama, javna vodoopskrba jest djelatnost zahvaćanja podzemnih i površinskih voda namijenjenih ljudskoj potrošnji i njihova kondicioniranja te isporuke do krajnjeg korisnika ili do drugog isporučitelja vodne usluge, ako se ti poslovi obavljaju putem građevina javne vodoopskrbe, kao i upravljanja tim građevinama.

Prema članku 6. Uredbe o mjerodavnom tržištu, mjerodavno tržište u zemljopisnom smislu obuhvaća zemljopisno područje na kojem poduzetnici sudjeluju u ponudi ili nabavi proizvoda.

Sukladno članku 201. Zakona o vodama, djelatnost javne vodoopskrbe i javne odvodnje obavljaju javni isporučitelji vodnih usluga. Vodoopskrba je javni isporučitelj vodnih usluga za područje grada Zagreba, grada Samobora, grada Svete Nedelje te općine Stupnik. Uvođenje nove AWMR mreže od strane Vodoopskrbe odnosi se na područje na kojem navedeni poduzetnik pruža uslugu javne vodoopskrbe.

Stoga je Agencija kao mjerodavno tržište u zemljopisnom smislu odredila područje grada Zagreba, grada Samobora, grada Svete Nedelje i općine Stupnik.

Na temelju prethodno navedenih zakonskih odredbi, Vodoopskrba je jedini pružatelj vodne usluge javne vodoopskrbe na području grada Zagreba, grada Samobora, grada Svete Nedelje te općine Stupnik, što ukazuje na zaključak da se ona nalazi u vladajućem položaju na mjerodavnom tržištu u smislu članka 12. ZZTN-a.

5. PRETHODNO ISPITIVANJE STANJA NA MJERODAVNOM TRŽIŠTU

Kako bi utvrdila postoje li u konkretnom slučaju uvjeti za pokretanje postupka po inicijativi Brunate, sukladno odredbi članka 39. ZZTN-a, a vezano uz članak 13. ZZTN-a, Agencija je na temelju odredbe članka 32. točke 1. a) i b) ZZTN-a dopisima od 23. rujna 2013. i 21. listopada 2013. zatražila očitovanje i dokumentaciju od Vodoopskrbe, zatim od poduzetnika koji, kao i podnositelj inicijative, sudjeluju na tržištu pružanja usluge ugradnje internih vodomjera te očitanja i raspodjele potrošnje (obračuna) po internim mjerilima na teritoriju Republike Hrvatske, te je zatražila dodatno očitovanje od podnositelja inicijative.

5.1. Očitovanje Vodoopskrbe

Vodoopskrba se u bitnome očitovala da je, kao ovlašteni javni isporučitelj vodne usluge javne vodoopskrbe, uvođenjem nove napredne AWMR mreže te omogućavanjem spajanja s internim vodomjerima starih zgrada, čije su lokacijske dozvole izdane prije 1. siječnja 2013., korisnicima vodnih usluga po prvi puta uvela mogućnost mjerenja stvarne potrošnje usluge putem evidentiranog i zakonitog mjernog uređaja te sukladno tome mogućnost izdavanja računa korisnicima usluga u starim zgradama utemeljenih na realno utrošenoj vodi u skladu s člankom 24. stavcima 2. i 3. Zakona o zaštiti potrošača te je navedenim postupanjem poboljšana kvaliteta javne usluge, sukladno članku 27. ZZP-a, s time da će se poboljšane tehnološke mogućnosti i rješenja dobiti bez dodatne naknade, budući da je sve pokriveno redovitim održavanjem sustava očitanja kroz fiksnu naknadu, za razliku od dosadašnjih davatelja usluga, kao što je Brunata, koji to trenutno naplaćuju.

Pri tome, Vodoopskrba ističe kako uvođenjem novog sustava tj. napredne AWMR mreže isporučitelj ne ukida mogućnost ugradnje internih vodomjera s daljinskim očitanjem, već naprotiv omogućuje korisnicima koji će imati napredne, pametne i mnogo točnije vodomjere jednostavnije, transparentnije i potpuno automatizirano daljinsko očitanje i naplatu kroz centralni naplatni informatički sustav isporučitelja usluge (billing, UPN), s time da će za ugradnju odgovarajućih vodomjera, sukladno tehničkim uvjetima, biti odgovoran isporučitelj, na način da poslove obavlja sam ili putem svojih kooperanata. Slijedom navedenoga, Vodoopskrba naglašava kako će usluga ugradnje vodomjera, kao i nabava odgovarajućih vodomjera koji imaju tehničke mogućnosti za spajanje na AWMR mrežu, biti objavljena putem postupka javne nabave, tako da će se omogućiti svim poduzetnicima uključivanje u poslove izgradnje zajedničke AWMR mreže, pa tako i poduzetniku Brunata.

Nadalje, Vodoopskrba navodi kako su se alternativni ponuditelji predmetnih usluga, s obzirom na to da raspolažu standardnom tehnologijom, sposobni povezati u AWMR mrežu. Pri tome naglašava da su telekomunikacijski uređaji za prikupljanje podataka (koncentratori) u AWMR mrežu vrlo fleksibilni te pored navedenih mogućnosti omogućavaju spajanje na optičku mrežu, ethernet i GPRS. Ujedno, isti navodi kako podnositelju inicijative i drugima nije ograničeno da s predstavnicima stanara ii samim stanarima zgrade sklapaju ugovore u pogledu održavanja instalacija i smanjenja internih gubitaka, jer se djelatnošću održavanja internih instalacija Vodoopskrba ne bavi pa u tom segmentu sustavi ne kolidiraju.

Zaključno, Vodoopskrba naglašava kako očitavanje tuđih mjernih uređaja i razdioba potrošnje koju vrši Brunata nije gospodarska djelatnost jer su umjeravanje vodomjera, očitanje potrošnje vode te ispostavljanje računa za potrošnju vode neodvojivi u djelatnosti koju obavlja isporučitelj vodne usluge.

5.2. Očitovanje podnositelja inicijative

Brunata je u dodatnom očitovanju zaprimljenom u Agenciji 24. listopada 2013. u bitnome navela kako je ključan element izostanak mogućnosti obavljanja usluge očitanja i raspodjele troškova vode za sve poduzetnike osim za Vodoopskrbu. Ranije navode taj je poduzetnik još jedanput ponovio u podnesku od 7. veljače 2014.

5.3. Očitovanja konkurenata

Izravni tržišni takmaci koji pružaju uslugu ugradnje internih vodomjera te uslugu očitanja i raspodjele potrošnje (obračuna) po internim mjerilima na teritoriju Republike Hrvatske u bitnome su se očitovali kako im je s obzirom na promjene u OTU-u zabranjen daljnji rad u smislu ugradnje internih mjerila vode te pružanja usluge prikupljanja podataka o potrošnji s danom 1. siječnja 2014., a što je posljedično dovelo do otkazivanja ugovora održavanja M-Bus sustava na zgradama koje su već održavane duži niz godina te je broj ugovorenih novih M-Bus sustava smanjen odnosno navedene su promjene uvele monopol Vodoopskrbe. Također, isti naglašavaju kako njihovi vodomjeri imaju tehničke mogućnosti za spajanje na AWMR mrežu te smatraju da je njihov sustav daljinskog očitanja, uz doradu, kompatibilan novom AWMR sustavu.

Pored navedenoga, pojedini od naprijed navedenih poduzetnika dovode u pitanje isplativost ulaganja u daljnji razvoj te ukazuju na činjenicu da se uvođenjem AWMR sustava, koji nije novi, krajnjim korisnicima nameću dodatni troškovi, s obzirom na to da novi sustav, za razliku od postojećeg, nije kompatibilan sa sustavom za očitanje razdjelnika topline pa su krajnji korisnici prisiljeni kupiti dva sustava daljinskog očitavanja. Osim toga, za funkcioniranje tog sustava potrebno je također osigurati dozvolu za instalaciju antenskog sustava, tzv. repetitora, i izgradnju tog sustava, a troškove potrošnje struje i održavanja tog sustava obvezni su snositi krajnji kupci.

5.4. Stručna mišljenja nadležnih tijela

U provođenju prethodnog ispitivanja stanja na mjerodavnom tržištu, Agencija je zatražila i očitovanja od Državnog zavoda za mjeriteljstvo, sa sjedištem u Zagrebu, Ulica grada Vukovara 284/6 (dalje: Zavod), kao tijela koje provodi ovjeravanje zakonitih mjerila, te Ministarstva poljoprivrede, sa sjedištem u Zagrebu, Ulica grada Vukovara 78 (dalje: Ministarstvo), kao tijela koje provodi upravni nadzor nad Hrvatskim vodama te jedinicama lokalne i područne (regionalne) samouprave u provedbi javnih ovlasti na temelju Zakona o vodama i propisa donesenih na temelju tog zakona.

5.4.1. Očitovanje Državnog zavoda za mjeriteljstvo

Dana 15. siječnja 2014. Agencija je zaprimila zatraženo očitovanje Zavoda koji u bitnome navodi kako je uvođenje AWMR sustava zapravo uvođenje tehnologije koja je u uporabi već petnaestak godina pod nazivom telemetrija, odnosno AWMR je praktično dio tehnologije obuhvaćene telemetrijom.

Kao prednost AWMR sustava Zavod navodi kontinuirano očitavanje mjerenih vrijednosti, dok kao njegov nedostatak navodi kako predmetna tehnologija nije obradila sustav očitanja razdjelnika topline pa su u slučaju da su u istom objektu i vodomjeri i razdjelnici topline potrebna dva sustava za nadzor i obračun potrošnje te se moraju instalirati antenski davači signala, što ima za posljedicu ishođenje dozvola.

Zavod je mišljenja kako je vodomjere moguće spojiti s naplatnim sustavom preko posrednika uz ugradnju dodatnog uređaja te su u tom smislu sustavi daljinskog očitanja alternativnih ponuditelja kompatibilni AWMR sustavu. Pri tome, Zavod navodi kako za sada sustav ne omogućava zamjenu proizvođača AWMR sustava te se mora koristiti samo AWMR sustav proizvođača koji ga je sam razvio.

Zaključno, Zavod naglašava kako ne smatra nužnim da uslugu očitanja mjernih uređaja pruža isključivo Vodoopskrba.

Zavod se također očitovao o tome kako je tržište pružanja usluga ugradnje razdjelnika topline i internih vodomjera te raspodjele potrošnje (obračuna) po internim mjerilima na teritoriju Europske unije organizirano i razvijeno na način da nije zapriječeno da različiti poslovni subjekti preuzimaju zadaće vezane uz usluge očitanja i raspodjele troškova vode te održavanja vodomjera i da je vodomjer u vlasništvu distributera, s time da u pojedinim slučajevima vodomjer može izabrati korisnik uz posebne ugovore.

5.4.2. Očitovanje Ministarstva poljoprivrede

Ministarstvo poljoprivrede, Uprava vodnoga gospodarstva, podneskom zaprimljenim u Agenciji 10. veljače 2014., u bitnome se očitovalo kako OTU-e donosi sam isporučitelj vodnih usluga zbog specifičnosti uvjeta isporuke za svako distribucijsko područje.

Ti uvjeti nisu propisani Zakonom o vodama niti drugim podzakonskim aktom jer se tiču tehničkih značajki svakoga pojedinog sustava i njegovog isporučitelja te se stoga Ministarstvo ne može očitovati o tome je li odredba članka 37. predmetnih OTU-a opravdana.

Nadalje, načela pružanja vodnih usluga propisana člankom 197. Zakona o vodama odnose se na isporuku vodnih usluga prema korisnicima tih usluga i na ekonomičnost poslovanja isporučitelja vodnih usluga i ne mogu se direktno primijeniti na eventualnu diskriminaciju pri nabavi određenih tipova vodomjera koji se ugrađuju u starim zgradama za koje nije postojala obveza da imaju vodomjere prije početka uporabe.

U odnosu na pitanje zbog čega je nužno da uslugu očitanja mjernih uređaja pruža isključivo Vodoopskrba, sukladno OTU-u, Ministarstvo se očitovalo kako količina pružene vodne usluge kao i cijena, koja se obračunava kao fiksni dio kojem se dodaje dio koji ovisi o potrošnji vode u m3, direktno ovisi o očitanju vodomjera. Račun korisniku uvijek ispostavlja nadležni javni isporučitelj vodnih usluga koji obavlja tu javnu službu, a u njemu se uvijek iskazuju, obračunavaju i naplaćuju javna davanja (naknada za korištenje voda i naknada za zaštitu voda – prihod Hrvatskih voda, kao i koncesijska naknada koja dijelom pripada državi).

Prema mišljenju Ministarstva, navedeno znači da javni isporučitelj vodnih usluga prikuplja osim svog prihoda i navedene javne prihode koji također ovise o količini isporučene vodne usluge i ta sredstva prosljeđuje zakonom propisanim primateljima.

6. POSTUPAK UTVRĐIVANJA ZLOUPORABE VLADAJUĆEG POLOŽAJA

S obzirom na postojanje dostatnih indicija da donošenje određenih odredbi OTU-a, a posebno članka 37. OTU-a, predstavlja zlouporabu vladajućeg položaja na mjerodavnom tržištu pružanja usluge javne vodoopskrbe na području grada Zagreba, grada Samobora, grada Svete Nedelje te općine Stupnik, s učinkom na silaznom tržištu pružanja usluga ugradnje internih vodomjera te očitanja i raspodjele potrošnje (obračuna) vode po internim mjerilima na području grada Zagreba, grada Samobora, grada Svete Nedelje te općine Stupnik, Agencija je na temelju članka 38. stavka 1. i članka 39. ZZTN-a, po službenoj dužnosti, zaključkom klase: UP/I 034-03/2013-01/037, urbroja: 580-05/76-2014-050, od 6. ožujka 2014., pokrenula postupak protiv Vodoopskrbe u smislu članka 13. ZZTN-a.

Istovremeno, Agencija je protiv Vodoopskrbe donijela i rješenje o privremenoj mjeri klase: UP/I 034-03/2013-01/037, urbroja: 580-05/76-2014-051, od 6. ožujka 2014.

6.1. Zaključak o pokretanju postupka

U predmetnom zaključku Agencija je utvrdila kako je, unatoč tome što je kod mjerodavnog tržišta riječ o tržištu reguliranom nizom zakonskih i podzakonskih propisa, a s obzirom na važnost vodnih usluga koje se obavljaju kao javna služba i koje su od interesa za jedinice lokalne samouprave na uslužnom području, razvidno da je silazno tržište usluge ugradnje internih vodomjera te usluge očitanja i raspodjele potrošnje (obračuna) po internim mjerilima na području grada Zagreba, grada Samobora, grada Svete Nedelje te općine Stupnik do stupanja na snagu novih OTU-a Vodoopskrbe za to vodoopskrbno područje bilo otvoreno.

Navedeno se tržište razvilo i počivalo na tržišnim načelima i zakonitostima, čemu u prilog govori podatak kako je na tom tržištu djelovalo osam poduzetnika, izravnih tržišnih takmaca, koji su se natjecali cijenom, tehnologijom i kvalitetom usluge. Dakle, krajnji korisnici mogli su uživati u svim pogodnostima tržišne utakmice između konkurenata.

Jednostranom odlukom, odnosno korištenjem svog položaja javnog isporučitelja i pripadajuće ovlasti donošenja OTU-a, Vodoopskrba je sebe proglasila isključivim pružateljem usluga očitanja i obračuna vode po internim vodomjerima, čime je ograničila postojeće tržišno natjecanje na silaznom tržištu, s namjerom da se istekom prijelaznog razdoblja od pet godina tržišno natjecanje u potpunosti ukine u korist Vodoopskrbe.

Naime, iz sadržaja odredbe članka 37. novog OTU-a, jasno je kako Vodoopskrba od 1. siječnja 2014. nastoji trajno zatvoriti predmetno silazno tržište za sve poduzetnike koji su dotad poslovali na njemu, budući da od tog datuma alternativnim ponuditeljima predmetnih usluga izričito nije dopuštena ugradnja internih vodomjera kod starih zgrada. Stoga je razvidno kako određeni učinci te odredbe nastupaju odmah.

Također, od tada počinje teći prijelazno razdoblje od pet godina u kojemu alternativni ponuditelji mogu vršiti daljinska očitanja iz lokalnih mreža. Po isteku navedenog razdoblja nitko osim Vodoopskrbe neće biti ovlašten vršiti daljinska očitanja i raspodjelu internih vodomjera. Na opisani način Vodoopskrba želi stvoriti potpuni nadzor nad očitanjima i stvoriti jedinstveni naplatni sustav, a sebe staviti u monopolistički položaj na silaznom tržištu koje je dosad bilo otvoreno za konkurente.

Člankom 3. stavkom 3. ZZTN-a propisano je da se ZZTN primjenjuje i na poduzetnike kojima je na temelju posebnih propisa povjereno obavljanje usluga od općega gospodarskog interesa, poduzetnike koji su po svojoj prirodi monopoli koji ostvaruju prihod ili kojima je, na temelju dodijeljenih posebnih ili isključivih prava, povjereno obavljanje određene djelatnosti, i to samo u slučajevima ako primjena ZZTN-a ne bi sprječavala, pravno i činjenično, obavljanje zadaća koje su im posebnim propisima i mjerama utvrđene i zbog kojih su te osobe osnovane.

Člankom 13. točkom 2. ZZTN-a zabranjena je svaka zlouporaba vladajućeg položaja jednog ili više poduzetnika na mjerodavnom tržištu, a osobito ograničavanje, proizvodnje, tržišta ili tehnološkog razvitka na štetu potrošača.

S aspekta politike tržišnog natjecanja, nije preporučljiva i opravdana praksa kojom se jednom liberalizirano tržište ponovno zatvara i ograničava bez konkretnih pokazatelja o objektivno opravdanim razlozima takvog postupanja.

6.2. Rješenje o privremenoj mjeri

Agencija je, istovremeno s donošenjem zaključka o pokretanju postupka protiv Vodoopskrbe, donijela i rješenje o privremenoj mjeri klase: UP/I 034-03/2013-01/037, urbroja: 580-05/76-2014-051, od 6. ožujka 2014., budući da je utvrdila da je stupanjem na snagu odredbi članka 37. stavaka 1. i 3. OTU-a, kojima je regulirano pitanje povezivanja AWMR mreže s postojećim internim vodomjerima starih zgrada, nastupila opasnost nastanka značajne i nepopravljive štete, kako za alternativne ponuditelje predmetnih usluga, tako i za opravdane interese krajnjih korisnika, u smislu članka 51. ZZTN-a.

Vodoopskrbi je predmetnim rješenjem naloženo da: odredbe članka 37. stavaka 1. i 3. OTU-a privremeno stavi izvan snage; nastavi izdavati suglasnosti za ugradnju internih vodomjera kod starih zgrada koje se priključuju na sustav daljinskog očitanja, a koji nije povezan s AWMR mrežom; omogući da se na sustav daljinskog očitanja, a koji nije povezan s AWMR mrežom, može priključiti minimalno jedan stan s internim vodomjerom, kao i na AWMR sustav u smislu članka 38. stavka 1. OTU-a; te da objavi na svojoj početnoj internetskoj stranici na vidljivom mjestu izreku predmetnog rješenja Agencije.

Navedena privremena mjera određena je na rok od 6 (šest) mjeseci od dana dostave tog rješenja stranci.

Vodoopskrba je u zadanom roku u potpunosti udovoljila nalozima iz predmetnog rješenja Agencije, o čemu ju je obavijestila podneskom zaprimljenim u Agenciji 27. ožujka 2014.

6.3. Rješenje o produljenju privremene mjere

Rješenjem klase: UP/I 034-03/2013-01/037, urbroja: 580-05/76-2014-070, od 10. rujna 2014., Agencija je produljila privremenu mjeru Vodoopskrbi na rok od 3 (tri) mjeseca od dana dostave tog rješenja, budući da OTU u dijelu koji se odnosi na ugradnju internih vodomjera i priključenje na AWMR mrežu kod starih zgrada u tijeku trajanja postupka nije izmijenjen, odnosno sporni je članak 37. OTU-a još uvijek bio na snazi, a rok od 6 (šest) mjeseci određen predmetnim rješenjem o privremenoj mjeri isticao je 17. rujna 2014.

Stoga je bilo neophodno produljiti privremenu mjeru kako ne bi došlo do trenutnog i trajnog zatvaranja i ograničavanja dotad liberaliziranog silaznog tržišta pružanja usluga ugradnje internih vodomjera te očitanja i raspodjele potrošnje (obračuna) vode po internim mjerilima na području grada Zagreba, grada Samobora, grada Svete Nedelje te općine Stupnik i kako bi krajnjim korisnicima bio omogućen izbor alternativnih pružatelja usluge očitanja i obračuna internih vodomjera.

Vodoopskrba je u zadanom roku u potpunosti udovoljila nalozima iz predmetnog rješenja Agencije, o čemu ju je obavijestila podneskom zaprimljenim u Agenciji 18. rujna 2014.

6.4. Očitovanje Vodoopskrbe na zaključak o pokretanju postupka

Člankom 39. stavkom 1. točkom 4. ZZTN-a propisano je kako je Agencija ovlaštena zaključkom o pokretanju postupka zahtijevati dostavu podataka i dokumentacije u smislu članka 41. ZZTN-a. Stoga je predmetnim zaključkom Agencija naložila Vodoopskrbi dostavu određenih očitovanja, podataka i dokumentacije.

Podneskom od 4. travnja 2014. Vodoopskrba je udovoljila nalogu Agencije, dostavivši sve zatražene podatke i dokumente, te se u bitnome očitovala kako su OTU-om stvorene pretpostavke mjerenja količine isporučene usluge u svakom stanu ili poslovnom prostoru.

Radi stvarnog podizanja kvalitete usluge i ispunjavanja zakonskih obveza prema korisnicima usluga, Vodoopskrba želi da svi vodomjeri koji se koriste za obračun potrošnje budu zakonita mjerila na način da se OTU-om osigura zakonitost postupanja u obračunavanju količine isporučene usluge tako da Vodoopskrba za obračun koristi vlastite vodomjere, o čijem redovitom održavanju, umjeravanju i ispravnosti vodi brigu.

Pri tome, Vodoopskrba naglašava kako cilj članka 37. OTU-a nije zabrana djelovanja vanjskih tvrtki već omogućavanje izgradnje jedinstvene naplatne mreže u koju će kroz isporuku i ugradnju vodomjera biti uključeni svi poslovni subjekti koji ispune uvjete iz postupka javnih natječaja.

U privitku predmetnog podneska Vodoopskrba je dostavila Studiju izvodljivosti AWMR-VIO te podatke o vodomjerima i mjernim mjestima spojenima u sustav AWMR.

6.5. Daljnje radnje u postupku

Uslijed učestalih reagiranja izravnih tržišnih takmaca i krajnjih korisnika predmetnih usluga na svakodnevnu praksu Vodoopskrbe po pitanju ugradnje internih vodomjera u starim zgradama, Agencija je dopisom od 1. srpnja 2014., u svrhu utvrđivanja činjeničnog stanja na predmetnom mjerodavnom tržištu, ponovno od nje zatražila očitovanje, podatke i dokumentaciju.

Vodoopskrba se u podnesku zaprimljenom u Agenciji 14. srpnja 2014. u bitnome očitovala kako od 6. ožujka 2014. nije vršeno priključenje stanova i prelazak na AWMR sustav daljinskog očitanja internih vodomjera, dok je ugradnja internih vodomjera u stare zgrade sa sustavom daljinskog očitanja koji nije povezan s AWMR sustavom omogućena je za 11 stambenih zgrada. Ujedno je Vodoopskrba obavijestila Agenciju kako su u tijeku izmjene OTU-a.

7. PRIJEDLOG VODOOPSKRBE ZA PREUZIMANJE OBVEZE IZVRŠENJA ODREĐENIH MJERA I UVJETA TE ROKOVA U KOJIMA ĆE TO UČINITI, KAKO BI SE TIME OTKLONILI EVENTUALNI NEGATIVNI UČINCI NJENOG POSTUPANJA NA TRŽIŠNO NATJECANJE

Podneskom od 5. rujna 2014. Vodoopskrba je, pozivajući se na članak 49. ZZTN-a, Agenciji samoinicijativno dostavila konkretan prijedlog za preuzimanje obveze izvršenja određenih mjera i uvjeta kako bi se otklonili negativni učinci njenog postupanja ili propuštanja postupanja na tržišno natjecanje.

Riječ je o prijedlogu da Agencija prihvati njeno preuzimanje obveze izmjene OTU-a u dijelu koji se tiče ugradnje internih vodomjera i priključenju na AWMR mrežu kod starih zgrada, u roku do 31. listopada 2014., i to na način kako slijedi:

1. iz postojećeg članka 4. OTU-a brisati alineju 4. – Ugovor o ugradnji internog vodomjera i priključenju na AWMR mrežu,

2. članke 34. do 40. OTU-a u cijelosti brisati,

3. tekst postojećeg članka 32. OTU-a pod nazivom: »Montaža vodomjera u starim zgradama« u cijelosti brisati i zamijeniti novim:

»(1) U zgradama za koje su lokacijske dozvole izdane prije 01.01.2000. godine, čiji suvlasnici žele raspodjelu vode na temelju ugrađenih internih vodomjera, suvlasnici su dužni sklopiti međuvlasnički ugovor, kojeg trebaju odobriti vlasnici s najmanje 51% udjela u vlasništvu zgrade. Međuvlasničkim ugovorom uređuju se odnosi vezani iz raspodjelu potrošene vode na temelju očitanja internih vodomjera ugrađenih u zasebne cjeline (stan, poslovni prostor), a osobito obzirom na:

– određivanje pravne osobe koja će izvršiti ugradbu vodomjera u zasebne cjeline i u ovjernom razdoblju vršiti održavanje vodomjera i opreme za očitanje, ukoliko je ista ugrađena,

– imenovanje ovlaštenika za raspodjelu vode. Ovlaštenik može biti pravna osoba koja je ugradila vodomjere, kao i druga pravna ili fizička osoba (upravitelj zgrade, predstavnik suvlasnika),

– način raspodjele vode za zasebne jedinice koje neće imati ugrađene vodomjere,

– način raspodjele zajedničke potrošnje, gubitaka i većih evidentiranih kvarova na zajedničkoj instalaciji (prema suvlasničkom udjelu, potrošnji, broju članova domaćinstva i sl.),

(2) Korisnici s pravnom osobom za ugradbu vodomjera sklapaju ugovor o ugradbi i održavanju vodomjera i pripadajuće opreme za daljinsko očitanje, a s ovlaštenikom za očitanje sklapaju ugovor o vršenju raspodjele vode na temelju očitanja glavnog i internih vodomjera. Da bi se raspodjela vode putem ugrađenih internih vodomjera mogla početi provoditi, dovoljno je da interni vodomjer bude ugrađen u samo jedan stan, ali, ukoliko u zgradi ima poslovnih prostora, za provođenje raspodjele vode obavezna je ugradba internih vodomjera u sve poslovne prostore.

(3) Interni vodomjeri vlasništvo su vlasnika zasebnih cjelina i oni su ih dužni održavati, servisirati i umjeravati u zakonskom roku. Ukoliko Isporučitelj ustanovi da interni vodomjer nije održavan i umjeren sukladno važećim zakonskim propisima, zadržava pravo naplate vode prema procjeni.

(4) Predstavnik suvlasnika ili ovlaštenik za raspodjelu vode dužni su Isporučitelju dostaviti:

– primjerak međuvlasničkog ugovora iz stavka 1. ovog članka,

– primjerak ugovora o ugradbi internih vodomjera i raspodjeli vode iz stavka 2. ovog članka,

– tabelu suvlasničkih udjela svih korisnika usluga,

– dokaz o ispravnosti i umjerenosti ugrađenih internih vodomjera.

(5) Ovlaštenik za raspodjelu vode očitava glavni i ugrađene interne vodomjere, vrši raspodjelu vode i Isporučitelju u elektronskom obliku dostavlja podatke za obračun potrošnje svih zasebnih cjelina potrošača vode u zgradi, bez obzira imaju li ugrađene interne vodomjere ili ne. Jedna zgrada može imati samo jednog ovlaštenika za raspodjelu vode i Isporučitelj neće priznavati individualne dojave o potrošnji vode korisnika usluge.

(6) U slučaju kada zgrada ima više ulaza, a svaki ulaz ima svoj priključak hladne vode i bez zajedničke stanice za pripremu tople vode, raspodjela se može vršiti po ulazima. U slučaju da zgrada ima više ulaza, a svaki ulaz ima svoj glavni vodomjer hladne vode, te zajedničku toplinsku stanicu, obračun se može vršiti po ulazima samo u slučaju, ako se niti na jednom ulazu ne ugrađuju interni vodomjeri tople vode, što mora biti vidljivo u međuvlasničkom ugovoru. Raspodjela tople vode tada se vrši prema broju članova domaćinstva. Ukoliko se za bilo koji ulaz u zgradi ugrade i vodomjeri za toplu vodu, tada se raspodjela tople vode mora vršiti po sustavu internih vodomjera za cijelu zgradu. Obzirom na moguće probleme i sukobe interesa pojedinih ulaza, najbolje bi bilo da se, u slučaju kada zgrada ima više ulaza i zajedničku toplinsku stanicu, u uvođenje sustava internih vodomjere ide uz odobrenje najmanje 51% vlasnika cijele zgrade, da se imenuje jedna pravna osoba za ugradbu vodomjera, kao i jedan zajednički ovlaštenik za raspodjelu vode za cijelu zgradu.

(7) Ukoliko zgrada nema glavni vodomjer primjeren za daljinsko očitanje, u postupku uvođenja očitanja u sustavu internih vodomjera, na zahtjev suvlasnika zgrade i o njihovom trošku, Isporučitelj će izvršiti zamjenu glavnog vodomjera vodomjerom primjerenim za daljinsko očitanje.

(8) Ako se interna vodovodna instalacija cijele zgrade rekonstruira na način da se cjelokupna vodovodna instalacija pojedinog stana objedini i cijev izvede u zajednički prostor u koji se postavlja vodomjerni ormarić, sukladno odredbama članka 43. stavka 10. – 16., moguća je ugradba sekundarnog vodomjera. Ugradba sekundarnih vodomjera i pripadajuće AWMR instalacije izvodi se za cijelu zgradu, na trošak suvlasnika.«

4. izmijeniti dio članka 33. OTU-a, pod nazivom »Daljinsko očitanje vodomjera putem AWMR mreže«, tako da isti glasi:

»(1) AWMR (engl. automatic water-meter reading – automatsko očitanje vodomjera) označava jedinstvenu mrežu za daljinsko očitanje vodomjera spojenu na informatički naplatni sustav Isporučitelja (billing sustav: UPN – ugovaranje, prodaja, naplata), koju je Isporučitelj razvio u cilju povećanja energetske učinkovitosti na strani korisnika i uspostave sustava automatske naplate vode prema stvarnoj potrošnji. Ta se, u pravilu bežična mreža, sastoji od niza lokalnih mreža formiranih na razini zgrada ili gradskih četvrti, a iste su putem pristupnih točaka povezane s dalekometnom mrežom i naprednim naplatnim sustavom Isporučitelja. Ovim putom, kroz sustavnu izgradnju AWMR mreže nastoji se omogućiti širenje dostupnosti iste korisnicima, uz mogućnost pregleda potrošnje i dostave računa putem internet stranica Isporučitelja ([www.vio.hr](http://www.vio.hr)) i portala MOJ VIO.

(2) Vodomjere koji se priključuju na AWMR mrežu određuje Isporučitelj sukladno vlastitim tehničkim specifikacijama. Na AWMR mrežu moguće je priključiti impulsne vodomjere s induktivnim elektroničkim davačem, integrirane inačice radiovodomjera s Wireless M-Bus (OMS) s modulima, koji su prilagođeni za spajanje na daljinske stanice mreže Isporučitelja. Vodomjeri koji se priključuju na mrežu moraju biti minimalnog mjeriteljskog razreda R 160, s mogućnošću redovnog umjeravanja i održavanja mjerne točnosti sukladno EU regulativi unutar minimalnog životnog vijeka od 15 godina.

(3) Oprema za AWMR vlasništvo je Isporučitelja, on je ugrađuje i održava. AWMR se koristi za očitanje vodomjera u vlasništvu Isporučitelja.

(4) Vlasnici postojećih zgrada u koje je ugrađen M-Bus sustav mogu ga ugovorom prenijeti u vlasništvo Isporučitelja, koji će nadalje preuzeti obavezu održavanja istog. Ugovorom se vlasnici obavezuju Isporučitelju dozvoliti ugradbu opreme za daljinsko očitanje u zajedničke dijelove zgrade, kako bi postojeći žičani M-Bus Isporučitelj mogao zamijeniti opremom za bežično AWMR očitanje, sukladno svojem planu zamjene opreme.

(5) Nadzor i praćenje ispravnosti AWMR mreže i vodomjera Isporučitelj ostvaruje daljinskim putem iz svojeg nadzorno-kontrolnog centra (NKC-AWMR). Kvarove na mreži ili primjedbe na očitanja vodomjera korisnici mogu prijaviti u NKC-AWMR telefonski, elektroničkom poštom, putem službene internet stranice Isporučitelja i portala MOJ VIO.«

8. ANALIZA PRIJEDLOGA VODOOPSKRBE O NAMJERI PREUZIMANJA OBVEZE IZVRŠENJA MJERA I UVJETA TE ROKOVA U KOJIMA ĆE TO UČINITI

Vezano uz navedeni prijedlog Vodoopskrbe od 5. rujna 2014., Agencija je utvrdila kako prijedlog namjere preuzimanja obveze izvršenja mjera i uvjeta te rokovi u kojima će to Vodoopskrba učiniti udovoljava formalnim uvjetima iz članka 49. stavka 1. ZZTN-a, odnosno da je podnesen nakon pokretanja postupka sukladno članku 39. ZZTN-a, a prije dostave Obavijesti o preliminarno utvrđenim činjenicama u postupku iz članka 48. ZZTN-a.

Agencija, u smislu članka 49. stavka 4. ZZTN-a, može prihvatiti preuzimanje određenih mjera i uvjeta iz članka 49. stavka 1. ZZTN-a u slučaju kratkog trajanja povrede, suradnje poduzetnika u postupku i predlaganja mjera i uvjeta u prvih šest mjeseci vođenja postupka, kada ocijeni da je prihvaćanje preuzimanja mjera i uvjeta iz članka 49. stavka 1. ZZTN-a svrsishodno radi bržeg uspostavljanja tržišnog natjecanja na određenom tržištu, a bez dugotrajnog vođenja postupka.

U predmetnom postupku Vodoopskrba je u potpunosti surađivala s Agencijom te je prijedlog mjera i uvjeta podnijela prije dostave Obavijesti o preliminarno utvrđenim činjenicama u postupku, u roku od 6 mjeseci od dana donošenja zaključka o pokretanju postupka.

Prijedlog Vodoopskrbe predstavlja dobrovoljnu mjeru i otklanja moguće negativne učinke koje bi naprijed navedene sporne odredbe OTU-a u neizmijenjenom sadržaju imale na tržišno natjecanje.

Također, prijedlog Vodoopskrbe dovodi do bržeg uspostavljanja tržišnog natjecanja na mjerodavnom tržištu bez dugotrajnog vođenja postupka.

Člankom 49. stavkom 5. ZZTN-a propisano je da će Agencija namjeru prihvaćanja preuzimanja izvršenja mjera i uvjeta iz članka 49. stavka 1. ZZTN-a objaviti na svojoj internetskoj stranici u obliku skraćenog opisa predmeta i sadržaja mjera i uvjeta, uz poziv svim zainteresiranim stranama za dostavljanje pisanih primjedaba, stavova i mišljenja u roku od dvadeset (20) dana od dana objave poziva.

Stoga je Agencija 10. rujna 2014., sukladno članku 49. točki 5. ZZTN-a, na internetskim stranicama Agencije: www.aztn.hr, objavila namjeru prihvaćanja preuzimanja izvršenja mjera i uvjeta te javni poziv svim zainteresiranim stranama za dostavljanje pisanih primjedaba, stavova i mišljenja na prijedlog Vodoopskrbe za preuzimanje obveze izvršenja određenih mjera i uvjeta te rokova u kojima će to učiniti.

Do isteka roka iz objavljene namjere prihvaćanja preuzimanja izvršenja mjera i uvjeta te javnog poziva zainteresiranim stranama za dostavljanje pisanih primjedaba, stavova i mišljenja na prijedlog Vodoopskrbe, odnosno do 30. rujna 2014., Agencija je zaprimila jedno očitovanje, i to poduzetnika Brunata.

Vezano uz navedeni javni poziv, Brunata je u podnesku zaprimljenom u Agenciji 26. rujna 2014. navela kako se člankom 32. stavkom 2. predloženih izmjena OTU-a i to drugom rečenicom navedenog stavka članka 32. OTU-a, koja glasi, cit.: »Da bi se raspodjela vode putem ugrađenih internih vodomjera mogla početi provoditi, dovoljno je da interni vodomjer bude ugrađen u samo jedan stan, ali ukoliko u zgradi ima poslovnih prostora, za provođenje raspodjele vode obavezna je ugradba internih vodomjera u sve poslovne prostore«, stanari zgrada u kojima se nalaze poslovni prostori stavljaju u nepovoljan položaj te bi odredba u predloženoj izmjeni bila teško provediva u praksi.

Slijedom navedenog, Brunata smatra kako ne postoji razlog za dvostruke kriterije prema funkciji zasebnih jedinica te da bi primjena ovakve odredbe uvelike otežala položaj stanara u zgradama s poslovnim prostorima.

Sukladno članku 41. stavku 1. točki 1. ZZTN-a, Agencija je zatražila od Vodoopskrbe očitovanje na predmetnu primjedbu, stav i mišljenje Brunate.

Podneskom zaprimljenim u Agenciji 22. listopada 2014., Vodoopskrba se očitovala kako je u bitnome suglasna s naprijed navedenom primjedbom Brunate te u skladu s time predlaže da se naprijed citirani navod zamijeni s rečenicom sljedećeg sadržaja: »Da bi se raspodjela vode putem ugrađenih internih vodomjera mogla početi provoditi, dovoljno je da interni vodomjer bude ugrađen u samo jedan stan ili poslovni prostor.«

Ujedno je Vodoopskrba podneskom od 28. listopada 2014. predložila da se prvotno predloženi rok od 31. listopada 2014. produži do 12. prosinca 2014. s obzirom na to da prilikom izmjena općih i tehničkih uvjeta koristi cjelovit i sveobuhvatan pristup te uz radnu skupinu mora konzultirati ostale stručne osobe.

Agencija je udovoljila navedenom prijedlogu Vodoopskrbe o produženju roka, smatrajući ga opravdanim, te je usvojila njene mjere i uvjete u cijelosti, budući da se time brže uspostavlja tržišno natjecanje na tržištu ugradnje internih vodomjera te usluge očitanja i raspodjele potrošnje (obračuna) po internim mjerilima na području grada Zagreba, grada Samobora, grada Svete Nedelje te općine Stupnik, bez dugotrajnog vođenja postupka.

Također, Agencija je posebnim rješenjem ukinula privremenu mjeru određenu rješenjima Agencije klase: UP/I 034-03/2013-01/037, urbroja: 580-05/76-2014-051, od 6. ožujka 2014., te klase: UP/I 034-03/2013-01/037, urbroja: 580-05/76-2014-070, od 10. rujna 2014., budući da je ovim rješenjem o prihvaćanju mjera, uvjeta i rokova u konkretnom predmetu privremena mjera izgubila svoju svrhu.

9. ODLUKA VIJEĆA ZA ZAŠTITU TRŽIŠNOG NATJECANJA

Na temelju dostavljene dokumentacije i utvrđenog činjeničnog stanja u ovom predmetu, Vijeće za zaštitu tržišnog natjecanja (dalje: Vijeće), sukladno ovlastima iz članaka 27. i 30. točke 2. ZZTN-a te članka 31. ZZTN-a, na sjednici 40/2014., održanoj 28. listopada 2014., razmatralo je navedeni predmet te je donijelo odluku da se, u smislu članka 49. stavka 2. ZZTN-a, predložene mjere, uvjeti i rokovi Vodoopskrbe prihvaćaju kao dostatni za otklanjanje negativnih učinaka i ponovnu uspostavu tržišnog natjecanja, pri čemu donošenjem ovoga rješenja Agencije postaju obvezni za Vodoopskrbu.

Sukladno članku 49. stavku 3. ZZTN-a, rješenjem Agencija određuje rokove u kojima poduzetnik treba izvršiti mjere i uvjete iz članka 49. stavka 2. ZZTN-a, obvezuje poduzetnika na dostavu dokaza kojima potvrđuje izvršenje mjera i uvjeta u zadanom roku te utvrđuje da nema uvjeta za daljnje vođenje postupka protiv tog poduzetnika.

Stoga je Vijeće donijelo odluku kojom se, u smislu članka 49. stavka 2. i 3. ZZTN-a, prihvaćaju mjere, uvjeti i rokovi koje je predložila Vodoopskrba u obliku izmjene OTU-a u dijelu koji se tiče ugradnje internih vodomjera i priključenja na AWMR mrežu kod starih zgrada te je naložilo Vodoopskrbi da na svojoj početnoj internetskoj stranici objavi na vidljivom mjestu izreku ovoga rješenja.

Također, Vodoopskrbi je naloženo da na svojoj internetskoj stranici objavi pročišćeni tekst OTU-a s unesenim izmjenama iz točke I. izreke ovoga rješenja.

Nakon ispunjenja naloga iz točke III. i IV. izreke ovoga rješenja Agencije, Vijeće je donijelo odluku o tome da nema uvjeta za daljnje vođenje postupka protiv Vodoopskrbe u ovom predmetu, te se isti postupak obustavlja.

Međutim, ako u smislu članka 49. stavka 7. ZZTN-a, u nadzoru nad provedbom mjera i uvjeta iz članka 49. stavka 1. ZZTN-a, Agencija utvrdi da se Vodoopskrba ne pridržava utvrđenih mjera, uvjeta i rokova iz članka 49. stavka 3. ZZTN-a, takvo postupanje smatrat će se povredom ZZTN-a te će se to utvrditi posebnim rješenjem kojim će se izreći i upravno-kaznena mjera sukladno odredbama ZZTN-a.

Slijedom svega navedenog, Agencija je na temelju odluke Vijeća odlučila kao u točkama I. do VII. izreke ovoga rješenja.

Prijedlog stranke u postupku za preuzimanje obveze izvršenja određenih mjera i uvjeta te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN-a i rješenje Agencije o prihvaćanju predloženih mjera, uvjeta i rokova koji postaju obvezni za predlagatelja u smislu članka 49. stavaka 2. i 3. ZZTN-a podliježu naplati upravnih pristojbi, sukladno odredbi članka 2. stavka 1. Zakona o upravnim pristojbama (»Narodne novine«, brojevi: 8/96, 77/96, 95/97, 131/97, 68/98, 66/99, 145/99, 116/00, 163/03, 17/04, 110/04; 141/04, 150/05, 153/05, 129/06, 117/07, 25/08, 60/08, 20/10, 69/10, 126/11, 112/12, 19/13, 80/13, 40/14, 69/14, 87/14 i 94/14; dalje: Zakon o upravnim pristojbama) te članka 3. Uredbe o izmjenama Tarife upravnih pristojbi iz Zakona o upravnim pristojbama (»Narodne novine«, broj: 126/11; dalje: Uredba o izmjenama Tarife Zakona o upravnim pristojbama).

Prijedlog stranke u postupku za preuzimanje obveze izvršenja određenih mjera i uvjeta te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN-a podliježe obvezi naplate upravne pristojbe u iznosu od 5.000,00 kuna, u smislu članka 2. Uredbe o izmjenama Tarife Zakona o upravnim pristojbama, odnosno tarifnog broja 106. točke 4. Tarife upravnih pristojbi Zakona o upravnim pristojbama (»Narodne novine«, brojevi: 8/96, 77/96, 95/97, 131/97, 68/98, 66/99, 145/99, 30/00, 116/00, 163/03, 17/04, 110/04, 141/04, 150/05, 153/05, 129/06, 117/07, 25/08, 60/08, 20/10, 69/10, 126/11, 112/12, 19/13, 80/13, 40/14, 69/14 i 87/14; dalje: Tarifa upravnih pristojbi).

Upravna pristojba u iznosu od 30.000,00 kuna za rješenje Agencije o prihvaćanju predloženih mjera, uvjeta i rokova koji postaju obvezni za predlagatelja, u smislu članka 49. stavaka 2. i 3. ZZTN-a, naplaćuje se sukladno članku 3. Uredbe o izmjenama Tarife Zakona o upravnim pristojbama, odnosno tarifnom broju 107. točki 7. Tarife upravnih pristojbi.

Navedeni iznos uplaćuje se u roku od osam (8) dana od dana dostave ovoga rješenja u korist Državnog proračuna Republike Hrvatske na račun broj: HR1210010051863000160, model HR64, poziv na broj odobrenja: 5002-20833-…(navodi se OIB uplatitelja ili godina ili broj rješenja).

Sukladno odredbi članka 16. stavka 4. Zakona o upravnim pristojbama, nakon izvršene uplate obveznik uplate dužan je uplatnicu, kao dokaz o obavljenoj uplati upravne pristojbe, dostaviti Agenciji žurno, a najkasnije u roku od osam (8) dana, s pozivom na poslovni broj klase: UP/I 034-03/2013-01/037.

U slučaju da obveznik uplate upravne pristojbe ne izvrši uplatu upravne pristojbe u ostavljenom roku, Agencija će po proteku roka, sukladno članku 10. stavku 2. Zakona o upravnim pristojbama, od nadležne Porezne uprave zatražiti prisilnu naplatu upravne pristojbe.

Slijedom iznijetoga, Agencija je na temelju odluke Vijeća odlučila kao u točki VIII. izreke ovoga rješenja.

Sukladno odredbi članka 59. stavka 2. ZZTN-a, a u svezi s člankom 58. stavkom 1. točkom 9. ZZTN-a, ovo će rješenje biti objavljeno u »Narodnim novinama«, dok će se prema članku 59. stavku 3. ZZTN-a ono objaviti i na internetskoj stranici Agencije.

Stoga je Agencija, na temelju odluke Vijeća, odlučila kao u točki IX. izreke ovoga rješenja.

UPUTA O PRAVNOM LIJEKU

Protiv ovoga rješenja nije dopuštena žalba, ali nezadovoljna stranka može tužbom pokrenuti upravni spor pred Visokim upravnim sudom Republike Hrvatske u roku od trideset (30) dana od dana dostave ovoga rješenja.

Klasa: UP/I 034-03/2013-01/037

Urbroj: 580-10/76-2014-080

Zagreb, 28. listopada 2014.

Predsjednik Vijeća
za zaštitu tržišnog natjecanja
Mladen Cerovac, mag. iur., v. r.

Rješenje, NN 130/2014-2460